**SROČNOST**

Zbirne imenice **djeca, braća, gospoda i vlastela** se sklanjaju kao imenice ženskoga roda u jednini (djeca, djece, djeci - kao žena, žene, ženi), slažu se s predikatom kao da je riječ o imenicama srednjega roda u množini.

*Djeca su nemirna.*

*Gospoda su umišljena*

Imenica djeca sročna je dakle s predikatom kao što bi bila sročna imenica sela.

*Sela su nenaseljena.*

Slično se ponašaju i brojevne imenice tipa **dvojka, obojica, trojica, šestorica.**

*Obojica su se javila*. - s tim da kod njih dolazi u obzir i sročnost s predikatom muškoga roda u množini*. Obojica su se javili*. No takva je uporaba svojstvena razgovornomu stilu.

Vezani spojevi riječi sastavljeni od promjenjivih glavnih brojeva i imenica muškoga ili srednjega roda tipa **dva prijatelja, oba grada, tri čovjeka ili četiri sela** se prema predikatu ponašaju kao da su imenice srednjega roda u množini

*Dva prijatelja nisu mogla dalje.*

*Četiri su sela spaljena.*

Kad iza brojeva dolaze imenice muškoga roda, dolazi u obzir i sročnost s predikatom u množini muškoga roda.

*Dva prijatelja nisu mogli dalje.*

Takva je uporaba rijetka i obilježena (razgovorni stil)

Zbirne imenice tipa **lišće, cvijeće, granje, trnje. perje** i itd., koje su po obliku imenice srednjega roda u jednini, sročne su s predikatom koji je također srednjega roda u jednini.

*Lišće je opalo.*

*Perje je svuda letjelo.*

Zbirne imenice tipa **paščad, guščad. telad, unučad. čeljad** itd., imaju i gramatičku sročnost, pa se onda ponašaju kao imenice ženskoga roda u jednini.

*Došla im je unučad*.

I semantičku sročnost pa se onda ponašaju kao imenice srednjega roda u množini, Došla su im unučad.

Brojevne imenice tipa **dvoje, oboje, troje** i brojevne imenice tipa **petero, šestero, sedmero** itd**.** u službi subjekta sročne su s predikatom srednjega roda u jednini.

*Dvoje je nekud odlutalo.*

*Petero je nestalo.*

Sročnost višečlanoga subjekta s predikatom

Složene rečenice ili niz rečenica s različitim subjektima često se ostvaruje i kao jedna rečenica s više subjekata.

*Marko i Ivan dolaze sutra.*

U takvim slučajevima vrijede posebna pravila o sročnosti subjekata s predikatom, jer subjekti mogu biti različita roda i broja, pa se javljaju kolebanja. Postoji šest pravila. Prva četiri odnose se na subjekte u jednini. a ostala dva na subjekte u množini:

1. Subjekti muškoga roda slažu se s predikatom istoga roda u množini.

*Susjed i njegov sin otputovali su jutros rano.*

2. Subjekti ženskoga roda slažu se s predikatom istoga roda u množini.

*Ana i njezina prijateljica otišle su na ples.*

3. Subjekti srednjega roda slažu se (i to isključivo!) s predikatom muškoga roda u množini.

4. Subjekti različita roda slažu se s predikatom muškoga roda u množini.

*Susjed i Ana otišli su ranije.*

*Majka i dijete dobro su se osjećali.*

5. Subjekti istoga roda u množini slažu se s predikatima istoga roda u množini.

*Sastali su se susjedi i prijatelji.*

6. Uz subjekte različita roda u množini predikat može biti:

a. onoga roda kojem je bliži (ukoliko ih je više od dva) subjekt.

*Presušile su rijeke, jezera i izvori; Presušili su izvori, jezera i rijeke; Presušila su jezera, izvori i rijeke; Srušeni su gradovi i sela; Srušena su sela i gradovi; Zaboravljena su brda i doline; Zaboravljene su doline i brda*

ili, rjeđe:

b. u množini muškoga roda

Presušili su rijeke, jezera i izvori; Presušili su jezera, rijeke i izvori; Srušeni su sela i gradovi; Zaboravljeni su brda i doline; Zaboravljeni su doline i brda.

Zdroj: Silić-Pranjković